Ғәскәрова Гөлфирә Ильяс ҡыҙы

Ғәскәрова Гөлфирә Ильяс ҡыҙы (; 7 июнь 1956 йыл) — матбуғат ветераны, йәмәғәт эшмәкәре, журналист, тәржемәсе, Рәсәй Федерацияһы һәм Башҡортостан Республикаһы Яҙыусылар (2022) һәм Журналистар союздары (2000) ағзаһы, 1981—2001 йылдарҙа Асылыкуль-Балҡантау район гәзитенең мөхәррир урынбаҫары, 2001—2011 йылдарҙа Дәүләкән районы хакимиәтендә мәғлүмәт-аналитика бүлегенең баш белгесе, бүлек етәксеһе, Әхиәр Хәким исемендәге әҙәбиәт премияһы лауреаты (2014).

 Биографияһы 
Гөлфирә Ильяс ҡыҙы Ғәскәрова 1956 йылдың 7 июнендә Башҡорт АССР-ының Ауырғазы районы Уҫман ауылында белемле, мәҙәниәтле Аҡбулатовтар ғаиләһендә
тыуған. Атаһы, Аҡбулатов Ильяс Хәбибрахман улы, һуғыш ветераны, күп йылдар клуб мөдире, ферма мөдире, бригада партия ойошмаһы секретары, Ауырғазы район гәзитенең әүҙем ауыл хәбәрсеһе була. Әсәһе, Аҡбулатова Рәйхана Әхиәр ҡыҙы, физика, математика фәндәре, башланғыс кластар уҡытыусыһы булып эшләй, 5 балаға ғүмер бирә, ижад менән шөғөлләнә. Шиғырҙары район гәзитендә баҫыла. «Изге тойғоларҙан тыуған юлдар» мәҡәләһендә Гөлфирә Ильяс ҡыҙы:

Гөлфирә Ильяс ҡыҙы Усман башланғыс белем биреү мәктәбенән һуң, Ишембай ҡалаһындағы 1-се мәктәп-интернатта һигеҙ йыллыҡ, Өфөләге 1-се мәктәп-интернатында урта белем ала. 1978 йылда Башҡорт дәүләт университетының сит телдәр факультетын тамамлай, инглиз теле уҡытыусыһы һөнәрен ала. Хеҙмәт юлын Ауырғазы районы Мораҙым урта мәктәбендә инглиз теле уҡытыусыһы булып башлай.

Ижади эшкә ынтылыш уны 1981 йылда Дәүләкән район гәзитенә алып килә һәм корректор булып эш башлай, ошо редакцияла мөхәррир урынбаҫарына тиклем юл үтә.

2001 йылда Дәүләкән районы хакимиәтендә яңы ойошторолған мәғлүмәт-аналитика бүлегенә баш белгес вазифаһына тәғәйенләнә. 2003—2011 йылдарҙа бүлек етәксеһе вазифаһын башҡара.«Дим тулҡындары» шиғри йыйынтыҡ, 2006 й., 86-87-се б.б.

 Йәмәғәт эшмәкәрлеге 
Күп йылдар район ҡатын-ҡыҙҙар советы ағзаһы, район башҡорттары ҡоролтайының башҡарма комитеты ағзаһы, һайлау кампанияларында ҡатнаша.
1996 йылдан район «Дим» әҙәби берекмәһе ағзаһы. 2021 йылда «Ҡатын-ҡыҙ — милләт әсәһе» республика конкурсында «Өлкән быуындың әүҙем йәмәғәтсеһе» номинацияһы лауреаты.

 Ижады 
Мәктәп йылдарынан уҡ ижад менән мауыға, шиғыр, нәҫер жанрын үҙ итә. Ауырғазы һәм Дәүләкән район гәзиттәрендә шиғырҙары баҫылып тора, «Илһам шишмәләре» фестиваленең «Йәйғор-2001» альманахына, «Дим тулҡындары» (2008) һ.б шиғри йыйынтыҡтарға инә.

 Тәржемә эштәре 
90-сы йылдарҙан башҡорт яҙыусыларының хикәйәләрен рус теленә тәржемәләүгә күсә. Иң тәүге эше Гөлсирә Ғиззәтуллинаның «Ҡорбан килтереү» хикәйәһе 2004 йылда «Бельские просторы» журналында баҫылып сыға. 2016 йылда «Бельские просторы» журналының «Тәржемә» номинацияһы лауреаты. Республика баҫмаларынан тыш, эштәре "Литературная газета"ла, «ЛиФФТ» Бөтә Рәсәй әҙәби журналында, «Шёпот музы» китабында һәм Мәскәүҙә нәшер ителгән Рәсәй фантаст-яҙыусылар йыйынтығында баҫыла.Алия Уразбахтина. «От увлечения — к творчеству». Газета «Асылыкуль».1.04.2022.

20-нән ашыу авторҙың проза әҫәрҙәрен тәржемәләгән. Улар араһында Башҡортостандың халыҡ яҙыусылары: Таңсулпан Ғарипова һәм Ринат Камал, танылған әҙиптәр: Гөлнур Яҡупова, Ғәли Ибраһимов, Тамара Юлдашева, Риф Мифтахов, Фәрзәнә Аҡбулатова, Айгиз Баймөхәмәтов, Лариса Абдуллина, Мөнир Ҡунафин, Миләүшә Ҡаһарманова, яҡташ яҙыусы Миңзәлә Хәлилова. Миңзәлә Хәлилованың «Наҙлыҡай һәм Ҡояш балалары» тип аталған әкиәтен рус һәм инглиз телдәренә тәржемә иткән.Лилиә Ғайсина. Яҡташыбыҙҙың яңы ҡаҙанышы. «Балҡантау» 3 февраль, 2023

Барлығы 60-ҡа яҡын хикәйә, 12 повесть, 2 роман, уларҙан тыш Зәки Әлибаевтың «Хәҙерге башҡорт романдарының поэтикаһы» тип аталған монографияһы, бер нисә авторҙың юлъяҙмалары өҫтөндә эшләй. Улар араһында Мөнир Ҡунафиндың Украиналағы махсус хәрби операция биләмәһенә командировкаһы хаҡында «Ағиҙел» журналында баҫылған ҙур ике мәҡәләһе. Шулай уҡ талантлы шағирә, танылған журналист Зөһрә Ҡотлогилдинаның тыл батырҙарына, һуғыш осоро балаларының әсе яҙмышына арналған өс томлыҡ китабынан, бер томлыҡ хәтирәләрен тәржемәләй.

 Бүләктәре 
2014 йылда «Әҙәби тәржемә» номинацияһында Әхиәр Хәким исемендәге премия

2016 йылда «Тәржемә» номинацияһында "Бельские просторы журналын лауреаты

2023 йылда әҙәби тәржемә буйынса республика конкурсы финалисы дипломы

 Китаптар 

 Гәзит-журналдарҙа баҫылған тәржемәләр 

 Уның тураһында 
Гөлзәйнәп Нафиҡова. «Үҙебеҙҙең Гөлфирә». «Рух» гәзите, 26.02.2009.

Хәтирә Шәрипова. «Ижадҡа кәртә юҡ». «Башҡортостан» гәзите,27.03.2010.

Вера Пахомова."На соискание премии Ахияра Хакимова". Газета «Асылыкуль». 30.09.2013.

Ләйлә Хөсәйенова. «Шиғри күңелле тәржемәсе». «Рух» гәзите. 27.09.2014.

Минира Бикәнәсова. «Ижадҡа арналған ғүмер». «Рух» гәзите. 28.05.2016.

Вера Пахомова. "Стала лауреатом «Бельских просторов». Газета «Асылыкуль». 25.02.2017.

Сергей Чиков. «Им многое по плечу». Газета «Асылыкуль». 12.03.2021.

Алия Уразбахтина. «От увлечения — к творчеству». Газета «Асылыкуль».1.04.2022.

Лилия Гайсина. «Оценили мастерство наших переводчиков». Газета"Асылыкуль". 4.01.2024.

 Иҫкәрмәләр 

 Әҙәбиәт 


 Һылтанмалар 
 Алия Уразбахтина. «От увлечения — к творчеству». Газета «Асылыкуль».1.04.2022.
 Лилия Гайсина. «Оценили мастерство наших переводчиков». Газета"Асылыкуль". 4.01.2024.
Категория:Алфавит буйынса шәхестәр
Категория:7 июндә тыуғандар
Категория:1956 йылда тыуғандар
Категория:Ауырғазы районында тыуғандар
Категория:Тәржемәселәр
Категория:Журналистар
Категория:Проект:Халыҡ мәҙәниәте һәм ҡатын-ҡыҙ 2024